6.4.2022
DA
Den Europæiske Unions Tidende
C 152/169
Det Europæiske Økonomiske og Sociale Udvalgs udtalelse om »meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om »Ny EU-skovstrategi for 2030«« (COM(2021) 572 final) (2022/C 152/28)
Ordfører: Simo TIAINEN
Anmodning om udtalelse
Kommissionen, 10.8.2021
Retsgrundlag
Artikel 304 i traktaten om Den Europæiske Unions funktionsmåde
Kompetence
Sektionen for Landbrug, Udvikling af Landdistrikterne og Miljø
Vedtaget i sektionen
25.11.2021
Vedtaget på plenarforsamlingen
8.12.2021
Plenarforsamling nr.
565
Resultat af afstemningen (for/imod/hverken for eller imod)
227/1/6
1.
Konklusioner og anbefalinger 1.1.
I sin nye EU-skovstrategi for 2030 beskriver Kommissionen med rette, at skove spiller en mangesidet rolle og har en stor økonomisk, social og miljømæssig nytteværdi.
Skovenes levedygtighed og sundhed har afgørende betydning af både miljømæssige og klimamæssige årsager og med henblik på at øge skovbaseret økonomisk udvikling og menneskers trivsel.
Selv om udvalget erkender, at skovstrategien tager fat på de økonomiske og sociale muligheder, bør dette gøres på en mere helhedsorienteret måde.
EØSU bemærker også, at der ikke gives noget svar på, hvordan man kan godtgøre de ikke-kommercielle økosystemtjenester, som skovene og dermed skovejerne leverer.
Strategien beskriver nogle få positive eksempler, og EØSU efterlyser en virkelig overbevisende og bæredygtig løsning for fremtiden.
1.2.
Skovstrategien bør knytte de forskellige politikområder og strategier relateret til skove og den skovbaserede bioøkonomi sammen.
EØSU understreger også betydningen af, at der træffes beslutninger på det rette niveau afhængigt af kompetencer og i overensstemmelse med nærhedsprincippet.
Da der er stor variation i de forskellige skove i EU, findes der ikke en universel løsning, og skovforvaltning og planlægningen af denne håndteres bedst på nationalt plan med henblik på opfyldelse af de fælles målsætninger.
Der er ligeledes behov for en EU-ramme for spørgsmål vedrørende det indre marked samt miljø- og klimaspørgsmål, der ikke kan løses alene via nationale foranstaltninger, og som ofte kræver international handling.
1.3.
Der er behov for et styrket samarbejde på alle niveauer af den politiske beslutningsproces, og EØSU understreger behovet for, at repræsentanter for civilsamfundet, herunder virksomheder, fagforeninger og miljøorganisationer, inddrages tæt i den videre udvikling og overvågning af strategien.
Udvalget fremhæver den centrale rolle, som skovejere, industrisektorer og arbejdstagere spiller i forbindelse med bæredygtig skovforvaltning og den skovbaserede bioøkonomi.
1.4.
EØSU efterlyser sammenhæng, sikkerhed, stabilitet, klarhed og konsekvens i den politiske og lovgivningsmæssige ramme.
Det er afgørende, at der ikke iværksættes initiativer, som overlapper med eller strider mod eksisterende bredt vedtagne definitioner af, principper, kriterier, indikatorer, retningslinjer og ordninger for bæredygtighed.
Principperne for beskyttelse af ejendom og den frie markedsøkonomi skal også håndhæves.
1.5.
På grund af en lang række spørgsmål med usikre konsekvenser efterlyser EØSU en omfattende konsekvensanalyse af strategien for at kortlægge konsekvenserne for markedsforholdene, landdistrikterne og de forskellige finansieringsbehov, bl. a. inden for forskning og innovation, kompetenceudvikling, infrastruktur, modvirkning af og tilpasning til klimaforan­ dringer og forbedring af biodiversiteten.